Forskrift om tømming av slamanlegg, Evenes kommune, Nordland

Hjemmel: Fastsatt av Evenes kommunestyre dd. mmm åååå med hjemmel i lov 13. mars 1981 nr. 6 om vern mot forurensninger og om avfall (forurensningsloven) § 26.

# Generelle bestemmelser

## Forskriftens formål

Forskriften gir kommunen grunnlag for å dekke utgiftene sine ved tømmeordningen for mindre renseinnretninger, som slamavskillere og minirenseanlegg, og tette oppsamlingstanker for sanitært avløpsvann og overvann.

Forskriften skal også legge til rette for at tømmeordningen kan gjennomføres på en måte som ivaretar hensyn til helse, miljø, sikkerhet og økonomisk forsvarlig drift.

## Forskriftens virkeområde

Forskriften gjelder gebyrer for tømming av anleggene kommunen har ansvaret for, jamfør forurensningsloven § 26. Forskriften regulerer også hvordan tømmetjenesten skal gjennomføres.

Slamanlegg som er tilknyttet kommunens avløpsnett omfattes av forskriften bare i den grad de må tømmes regelmessig. Slike anlegg er unntatt gebyrplikt etter denne forskriften.

Oljeutskillere, fettutskillere og oppsamlingstanker for industrielt avløpsvann eller lignende ikke-sanitært avløpsvann omfattes ikke av denne forskriften.

## Definisjoner

I denne forskriften menes med:

1. Abonnent: Eier av eiendom som omfattes av tømmeordningen. Dersom eiendommen er festet bort for 30 år eller mer, regnes festeren som abonnent.
2. Abonnement: Avtale mellom abonnent og kommunen om slamtømming. Det er ikke en forutsetning at avtalen er skriftlig.
3. Eiendom: Fast eiendom definert med et eget gårds- og bruksnummer, festenummer og/eller seksjonsnummer i matrikkelen. Seksjon etablert i henhold til lovgivningen om eierseksjoner regnes som selvstendig eiendom.
4. Ekstratømming: Tilleggstømming utenom fastsatt tømmeplan.
5. Nødtømming: Tilleggstømming som må utføres innen 24 timer.
6. Slamanlegg: Oppsamlings- og avslammingstanker for sanitært avløpsvann og overvann, for eksempel slamavskiller, tett tank, minirenseanlegg, slamtørkeanlegg mv. eller en kombinasjon av dette.

## Kommunal innsamling av slam

Kommunen skal sørge for tømming av slamanlegg som omfattes av denne forskriften, jamfør forurensningsloven § 26. All tømming skal utføres av kommunen eller den kommunen gir i oppdrag å utføre oppgaven på sine vegne.

## Abonnentsforholdet for delte anlegg

Hvis flere eiendommer er koblet til det samme slamanlegget er alle eiendommene omfattet av tømmeordningen. Abonnentene etter § 1-3 første ledd bokstav a er solidarisk ansvarlig for å oppfylle plikter som ligger til abonnenten i denne forskriften.

# Tømming av slam fra slamanlegg

## Tømmeplan og varsel om tømming

Kommunen fastsetter tømmeplanen, som skal sørge for at hvert slamanlegg tømmes ved behov. Abonnenten skal føre tilsyn med anlegget sitt og melde behov for endret tømmefrekvens til kommunen.

Kommunen skal varsle abonnenten om når tømmingen vil bli gjennomført, i god tid før selve tømmedagen. Kommunen velger hvordan varslingen gjøres, og kan varsle abonnentene samlet gjennom for eksempel oppslag i lokalpressen eller på nettsiden sin.

## Adkomst/hindringer

Abonnenten må sørge for at det er fri tilgang og at anlegget kan tømmes på tømmedagen. Abonnenten må blant annet sørge for å fjerne snø, is, jord og lignende som dekker kumlokk og adkomstluker til anlegget, samt trær og busker som er til vesentlig hinder. Husdyr og lignende må ikke kunne forstyrre tømmingen.

Det må være kjørbar vei fram til 60 meter fra anlegget som skal tømmes. Kjøreveien må ha snuplass eller være gjennomgående, og dessuten ha kurvatur, stigning, bredde og styrke som er tilpasset slamkjøretøyet. Grinder og porter må være åpne. Om vinteren må veien brøytes og strøs om nødvendig. Kommunen kan utarbeide særskilte krav til kjørevei og avgjør i tvilstilfeller om kravene er overholdt.

Hele anlegget må kunne tømmes fra samme oppstillingsplass. Laveste punkt i slamanlegget kan være maksimalt 6,5 meter lavere enn høyeste terrengpunkt mellom slamanlegget og oppstillingsplassen for slamkjøretøyet.

Kommunen har ikke ansvar for skade på og vedlikehold av privat vei og plass, med mindre det kan påvises uaktsomhet.

## Tømming av slamanlegg

Tømmingen skal utføres slik at beboerne ikke unødig sjeneres av støy og lukt. Slamkjøretøyet skal være slik innrettet at tømming og transport kan skje på en hygienisk og estetisk måte.

Kommunen har rett til å tilbakeføre rejektvann fra slambil til slamavskilleren som tømmes.

Anlegget skal forlates i lukket stand, og grinder, porter og dører skal lukkes, eventuelt låses.

## Gjennomføring av tilleggstømming

Ved behov for tømming utenom tømmeplanen skal abonnenten bestille ekstratømming fra kommunen. Hvis anlegget må tømmes umiddelbart skal abonnenten bestille nødtømming fra kommunen.

Ekstratømming skal utføres innen 14 dager fra bestillingen er mottatt. Nødtømming skal utføres innen 24 timer fra bestillingen er mottatt.

Kommunen kan bestemme at tilleggstømming etter bestemmelsen her skal erstatte ordinær tømming etter tømmeplanen, hvis det er mindre enn én måned til ordinær tømming ellers ville blitt gjennomført.

## Bruk av tilpasset utstyr

Anlegg som ikke kan betjenes med slamkjøretøy, på grunn av adkomstveiens og/eller anleggets egenskaper eller tilstand, kan bli betjent med tilpasset utstyr. Kommunen bestemmer hvilke eiendommer som må betjenes med slikt utstyr.

# Gebyr

## Slamgebyr

Kommunen vedtar og krever inn gebyr for tømming av slamanlegg som omfattes av denne forskriften. De samlede gebyrinntektene skal dekke alle kostnadene kommunen har med tjenesten.

Gebyrene blir fastsatt av kommunestyret hvert år og framgår av budsjettvedtaket til kommunen.

Det er abonnenten som er ansvarlig for at gebyret betales. Gebyrplikten inntrer når anlegget er tatt i bruk, men senest seks måneder etter utslippstillatelse er gitt.

## Gebyr for ordinær tømming

Gebyrene kreves inn årlig, uavhengig av når tømmingen gjennomføres.

Kommunen kan vedta forskjellige gebyrsatser basert på slamanleggets type, størrelse og ordinære tømmehyppighet.

Kommunen kan vedta et tillegg i ordinær gebyrsats for anlegg som må tømmes med tilpasset utstyr, jamfør § 2-5.

Kommunen kan dele gebyret i en fast og en variabel del.

## Gebyr for tilleggstømming

Kommunen kan fastsette egne gebyrer for ekstratømming og nødtømming. Gebyret kreves inn når tilleggstømmingen er utført, etter satsen som gjelder på tømmetidspunktet.

Hvis kommunen bestemmer at tilleggstømming erstatter den ordinære tømmingen, skal abonnenten ikke betale eget gebyr for tilleggstømmingen. Kommunen kan likevel kreve dekket merkostnaden som følger av at tømmingen må utføres på kort varsel og utenfor tømmeplanen.

## Tilleggsgebyr for ikke utført tømming

Kommunen kan fastsette tilleggsgebyr som kreves inn hvis en ordinær tømming ikke kan gjennomføres på grunn av forhold abonnenten rår over. Tilleggsgebyret skal dekke merkostnaden kommunen har som følge av at tømmingen ikke kan utføres som planlagt og må gjentas på et senere tidspunkt.

## Innkreving av gebyr

Forfalt krav på gebyr etter denne forskriften er sikret med pant i eiendommen etter panteloven § 6-1. Gebyrene kan kreves inn av kommunen etter regler for innkreving av skatt.

Hvis flere eiendommer er koblet til det samme slamanlegget blir gebyret fakturert med en lik andel til hver abonnent. Abonnentene kan avtale annen gebyrfordeling med kommunen.

# Avsluttende bestemmelser

## Fritak

Fritak fra plikten til å delta i slamordningen kan bare gis til bestemte eiendommer, og bare etter begrunnet søknad fra abonnenten. Kommunen skal innvilge søknaden hvis eiendommen er permanent fraflyttet.

Abonnenten plikter å informere kommunen straks grunnlaget for fritaket endres. Ved godkjent fraflytting bestemmer kommunen fritakets varighet.

Det gis ikke fritak for eller reduksjon i slamgebyr ut fra sosiale kriterier. Lite bruk av eiendommen gir ikke grunnlag for fritak for eller reduksjon i slamgebyr.

## Delegering av myndighet

Forurensningsmyndigheten etter denne forskriften ligger til kommunen, som kan delegere sin myndighet til annen instans, med hjemmel i forurensningslovens § 83. Likevel kan kommunens myndighet til å gi vilkår for utslippstillatelse og å frita enkelte eiendommer fra tømmeordningen, samt plikt til å fastsette slamgebyrer ikke delegeres.

## Klageadgang

Det er ikke adgang til å klage på gebyrer som er fastsatt i tråd med denne forskriften, jamfør forvaltningslovens bestemmelser.

Enkeltvedtak truffet i medhold av denne forskriften, kan påklages til særskilt klagenemnd, jamfør forvaltningsloven § 28 annet ledd.

Gebyr må betales innen forfallsdato selv om gebyrvedtaket er påklaget.

## Sanksjoner og straff

Overtredelse av denne forskriften kan straffes med bøter, jamfør forurensningsloven § 79 annet ledd eller tvangsmulkt til staten, jf. forurensningsloven § 73.

## Ikrafttredelse

Forskriften trer i kraft 1. januar 2025. Fra samme tid oppheves gjeldende slamforskrift i Evenes kommune.